宋濂
行路难
笋舆向江行，十步四三曲。日落天渐昏，栖止怜不夙。有如丧家狗，望望共奔逐。遥见洲渚边，凋杨失新绿。一室小如舟，偶值酒新熟。主翁面如鬼，行步苦彳亍。延坐白木床，发问极羞缩。百钱买一斗，聊诳先生腹。执觞未及饮，所睹甚怪促。昂昂舶上下，头缠布一幅。两胫赤如染，俟食类饥鹄。忽然来共席，迫我汗如沐。弃酒出倚闾，远吸江上渌。青山向我笑，不语意良足。居常务标致，今此毋乃俗。少时凶悍徒，几欲塞破屋。喧嚣呈百伎，丑恶难具录。生平见未曾，五藏为反覆。瞠目久不语，情思殊隘蹙。晚入一窝卧，槁秸纷不束。瓦穿星似筛，壁坏风如镞。水车贴四畔，转足碍轮轴。解装暂一息，何异树下宿。萧晨出门去，轩豁骋遐瞩。远岭收片云，前汀落双鹜。即景政自佳，抚怀欲成哭。天地虽无私，人事有倚伏。台观变坑阱，衽席为韔箙。休嗟行路难，羊肠乃平陆。